Rasoherina

**Rasoherina** (oko 1814. – Amboditsiri, 1. april 1868.) jest bila kraljica Madagaskara, nakon pogibije svoga muža kralja Radame II. u državnom udaru, od 12. maja 1863. do smrti 1. aprila 1868.

Malgašani su zapamtili kraljicu Rasoherinu, kao svog prvog vladara koja je uputila madagaskarske ambasadore u London i Pariz, ali i zabranila trgovanje nedjeljom.

## Biografija
### Uspon na tron
*Rasoherina* rođena kao princeza Rabodozanakandriana, od oca princa Andriantsalama i njegove žene princeze Rafaramanjaka. Zajedno sa svojim prvim mužem kraljem Radamom II. imenovana je suvladaricom Madagaskara 23. septembra 1862.

Kao kraljica suvladar Rabodo je došla u prvi plan za budućeg vladara nakon državnog udara u kojem je ubijen njen muž 12. maja 1863. Sami urotnici, među kojima su bili najvažniji braća; *Rainivoninahitrinioni* (premijer) i *Rainilaiarivoni* (komandant Armije) i ostala dvorska aristokracija obratili su joj se odmah nakon udara i dali joj do znanja da će ona imati njihovu podršku kao nova kraljica, ali pod uvjetom da prihvati da će se u svom mandatu pridržavati određenih pravila vladanja.. Oni su od nje zatražili su da zabrani praksu - *tangene* (božje sudovanje (izvođenja dokaza mučenjem), proglasi slobodu vjeroispovjesti i osigura sprovođenje podjele vlasti između nje kao suverana, dvorske aristokracije (Andriana) i Hova (slobodnih građana). Da se to osigura, dogovoren je i politički brak između nje i premijera Rainivoninahitrinionija. Ona je pristala na njihove uvjete, te je odmah nakon njegove smrti proglašena kraljicom regentom, a 30. augusta 1863. okrunjena za kraljicu u Antananarivu.

### Vladavina

Prve godine svoje vladavine, provela je u sjeni svoga novog muža *Rainivoninahitrinionija* koji je imao stvarnu moć u kraljevini.

 
Vremenom je *Rainivoninahitrinioni* postao pravi despot i nasilnik, osobito kad bi se napio. Istovremeno su u javnost dospijele informacije o njegovoj umiješanosti u ubojstvo Radame II.. *Rasoherina* ga je prisilila da podnese ostavku na položaj premijera, i ode u progonstvo među pleme Betsileo. Na njegovo mjesto postavila je njegovog mlađeg brata - Rainilaiarivonija (bivšeg komandanta armije) za kojeg se udala 21. februara 1869.

Vladavinu kraljice *Rasoherine*, obilježilo je nekoliko događaja; slanje malgaških ambasadora u London i Pariz i zabrana trgovanja nedjeljom. *Rasoherina* je poništila *Povelju Lambert*, koju je potpisao njen muž Radama II., što je izazvalo val nezadovoljstva u Francuskoj, tako da je Madagaskar morao platiti 240.000 ariarija (oko 1 200 000 francuskih franaka) francuskim građanima kao odštetu za kršenje ovog unosnog trgovinskog sporazuma. Da to ublaži - ona je 27. juna 1865., potpisala ugovor sa Britanijom kojim je dala britanskim građanima pravo na najam zemljišta i nekretnina na otoku i pravo na stalnog ambasadora.

Sa Sjedinjenim Američkim Državama potpisala je sporazum o trgovini i suradnji - 14. februara 1867, njime je bio djelomično ograničen uvoz oružja ali i izvoz stoke sa Madagaskara. Na kraju je potpisala Mirovni ugovor sa Francuskom, kojim je naglašeno izmirenje dva naroda.

### Zavjera protiv nje i smrt

U posljednjim danima njena života, izbila je zavjera, koja je za cilj imala uklonjanje premijera *Rainilaiarivonija* sa vlasti i imenovanje princa *Rasata* njenim nasljednikom. U petak 27. marta, 1868, u dva u poslijepodne, grupa naoružanih demonstranata provalila je u kraljevsku palaču Rova i uspjela pohapsiti dosta dvorjana među njima i komandanta njezine garde. (po svemu sudeći iza njih je stajao bivši premijer *Rainivoninahitrinioni*) Međutim je nekoliko stražara uspjelo pobjeći i obavijestiti premijera Rainilaiarivonija koji je bio u posjetu teško bolesnoj *Rasoherini*. Ona se tad obratila javnosti, i zatražila njenu pomoć protiv demonstranata. Nakon tog su mnogi izašli na ulice i uputili se u palaču Rova i pomogli da se pobunjenici savladaju.

Nakon tog incidenta *Rasoherina* je umrla četiri dana kasnije - 1. aprila 1868.

## Napomene

## Povezano
* Kraljevstvo Merina
* Radama II.
## Vanjske veze
* The Merina (or Hova) Dynasty 
* Precolonial Madagascar history